Egyik nap apáca vagyok, másik nap kurtizán - interjú Kováts Verával a Meglepetés hetilapban
2019. 02. 01. Szerkesztés
Ki ne emlékezne a bájos, tüsihajú Kováts Verára, aki hét évvel ezelőtt az X- Faktor színpadán nyűgözte le a közönséget? Mint kiderült, azóta színésznő lett...
Az X- Faktor után 17 évesen visszaültem az iskolapadba - meséli Vera.
"Persze azért eljártam különféle meghallgatásokra, így jött a Star Factoryban való főszerep lehetősége is. A szereplőválogatások alkalmával jónéhány színésznővel találkoztam, és mindannyian óva intettek a pályától, mondván nagyon nehéz szellemi munka, és eleve olyan hektikus élet ez, hogy ha ők még egyszer dönthetnének, meglehet, mást választanának. Már majdnem ott tartottam, hogy lemondok az álmaimról, és beadom a jelentkezésemet a pszichológia szakra, ami egyébként valóban érdekelt is, amikor egy néma csend után visszajelzést kaptam a Pappa Pia stábjától, hogy enyém a szerep. Arra gondoltam: no lám, ez a szakma mégiscsak akar tőlem valamit"
"Vágytam a saját életre"
Vera nagyon élvezte a forgatást, ahol olyan neves színészekkel dolgozhatott együtt, mint Szabó-Kimmel Tamás, Rátóti Zoltán és Zsurzs Kati.
"Ahogy visszagondolok, hozzájuk képest borzasztó esetlennek és amatőrnek éreztem magam, épp ezért, hogy szokjam a hangulatot és tanuljak, még azokon a napokon is kijártam a forgatásra, amikor nem volt ott az égvilágon semmi dolgom" - mondja nevetve Vera, majd hozzáteszi: ebben az időszakban költözött el a szülői házból, amit az édesanyja és az édesapja igen rosszul viselt.
"Nagy szeretetben nőttem fel, és az egyetlen tényleges oka annak, hogy nagyon korán költöztem el otthonról, az volt, hogy igen önálló ember vagyok, és vágytam a saját életre. A kis csepeli albérletből aztán nem sokkal később beköltöztem a belvárosba, és megismertem a páromat, Petit. Ma már együtt élünk, és nagyon boldogok vagyunk" - meséli Vera.
"Nem vagyok tipikus naiva"
A fiatal színésznő azt mondja, a Pappa Pia eldöntötte a sorsát, és jelentkezett a Pesti Magyar Színiakadémiára.
"A nagy színművészetit is megpróbáltam egyszer, de nem sikerült, és nem akartam még éveket várni arra, hogy elkezdhessem megtanulni a mesterséget - mondja. - Huszonnégy évesen a tizennyolc éves osztálytársaim között már így is öregasszonynak számítok, szoktam is nekik bölcs tanácsokat osztogatni, ki jobban viseli, ki nehezebben.
Nekem már vannak szakmai tapasztalataim, és ez egyrészt jó, mert ezáltal máris több előadásba hívnak, másrészt rossz, mert a múltam és az ismertségem miatt sok a velem kapcsolatos előítélet.
Aminek nagyon örülök, hogy az osztályfőnököm, Szente Vajk meghívott Nyíregyházára, a Meseautó főszerepére, úgyhogy Kováts Veraként játszhatom Kovács Verát - nevet. - Emellett vannak kisebb szerepeim a Pesti Magyar Színházban is: az egyik nap apáca, a másik nap kurtizán vagyok a színpadon, de örülök ennek, mert így legalább egész biztos, hogy nem skatulyáznak be. Ugyan naivának látszom, ám a lelkemben csöppet sem vagyok tipikus naiva."
"Rémes a szakmabeli szerelem"
Vera lobbanékony, szenvedélyes alkat, így nagyon örül, hogy rátalált a párjára, Petire, aki higgadt, nyugodt természet.
"Meggyőződésem: ha két szakmabeli egymásba szeret, az kész katasztrófa - mondja Vera. - Volt már részem szerelemben színésszel és zenésszel is, a vége mindig rémes volt. A művészemberekkel sosem könnyű, a szakmánkban élet- halál harc folyik a szerepekért, nehéz az érvényesülés, és elfolyik az a jó energia, ami biztos alapja lehetne egy boldog párkapcsolatnak. Peti nem szakmabeli, egy-egy előadás után, amikor abban a jellegzetes, felfokozott tudatállapotban hazaérek, az ő nyugodt energiája és jelenléte megnyugtat. Mindenben támogat, és abban bízom, én is képes vagyok neki ugyanennyit adni."
A fiatal színésznő azt meséli, ha jövőre végez az iskolában, szívesen dolgozna állandó társulatban.
"Örülnék, ha tagja lehetnék egy kőszínháznak, és egyáltalán nem fontos, hogy ez Budapest legyen. Sőt! Boldog lennék, ha Nyíregyházán találnék otthonra, mert az ottani társulatot nagyon szeretem, jól érzem köztük magam. Különben sem számít nekem, hogy hol, csak azt csináljam, amit a legjobban szeretek: játszani, játszani, játszani" - foglalja össze vágyait Kováts Vera.
Miért változott a frizurája?
Már a Verával való találkozásunk első pillanatában feltűnt: sokkal hosszabb a haja, mint volt, pedig emlékszünk, hogy a tehetségkutató idején ugyancsak ragaszkodott tüsire vágott frizurájához.
"Nehezen szokom meg ezt az új frizurát, hiszen sok éven át rövid volt, a színházban, a szerepek miatt viszont fontos, hogy hosszabb hajam legyen. Ezen a módon is igyekszem kifejezni, hogy épp most válok tüsihajú lányból színházba való nővé" - indokolja a változást Vera.
Forrás: Meglepetés hetilap (január 31.)
kováts vera; meseautó
Móricz Zsigmond Színház: Egyik nap apáca vagyok, másik nap kurtizán - interjú Kováts Verával a Meglepetés hetilapban
https://4.bp.blogspot.com/-GOA6XOXJJA8/XFLnZF1ugTI/AAAAAAAAWcY/VJLe6f383T8T77_gafzwdAKMJNv2xravwCLcBGAs/s320/20170828ostorhazi-bernadett-es-kovats-vera.jpg
https://4.bp.blogspot.com/-GOA6XOXJJA8/XFLnZF1ugTI/AAAAAAAAWcY/VJLe6f383T8T77_gafzwdAKMJNv2xravwCLcBGAs/s72-c/20170828ostorhazi-bernadett-es-kovats-vera.jpg
http://www.moriczszinhaz.hu/2019/02/egyik-nap-apaca-vagyok-masik-nap.html